รัฐมนตรีประจำสำนักนายกรัฐมนตรี เร่งรัดสำนักงานคณะกรรมการคุ้มครองผู้บริโภค พิจารณาดำเนินคดีกับผู้ประกอบการที่เอารัดเอาเปรียบผู้บริโภค เพื่อรีบเยียวยาประชาชนที่ได้รับความเสียหาย
นายเทวัญ ลิปตพัลลภ รัฐมนตรีประจำสำนักนายกรัฐมนตรี กล่าวภายหลังเป็นประธานการประชุมมคณะกรรมการคุ้มครองผู้บริโภค (สคบ.) นัดแรกภายหลังจากรับตำแหน่ง โดยมีการพิจารณาดำเนินคดีกับผู้ประกอบธุรกิจด้านสินค้าและบริการ เช่น ธุรกิจเสริมความงาม ขายรถยนต์ ท่องเที่ยว เกมออนไลน์ และอสังหาริมทรัพย์ รวมจำนวน 22 เรื่อง ว่า ได้สั่งการให้สำนักงานคณะกรรมการคุ้มครองผู้บริโภค หรือ สคบ. รับเรื่องร้องเรียนจากประชาชน และเป็นคนกลางในการดำเนินคดีกับผู้ประกอบธุรกิจที่เอารัดเอาเปรียบผู้บริโภค ไม่ปฏิบัติตามข้อตกลงหรือข้อสัญญาโดยเร็ว เนื่องจากบางคดีเกิดขึ้นตั้งแต่ปี 2558 แล้ว แต่ขณะนี้ยังไม่สิ้นสุดคดี บางครั้งยังติดอยู่ในกระบวนการยุติธรรม สคบ.จะต้องเร่งรัดประสานงานกับหน่วยงานที่เกี่ยวข้องเพื่อให้คดีสิ้นสุดลง สามารถเยียวยาผู้บริโภคได้อย่างทันท่วงที พร้อมทั้งศึกษาและเก็บรวบรวมข้อมูลการร้องเรียนไปจัดทำแนวทางการทำงานเชิงรุก ป้องกันปัญหาที่อาจจะเกิดขึ้นล่วงหน้า เช่น เคยมีการร้องเรียนเรื่องนมบูด สคบ. จะต้องหมั่นตรวจสอบบริษัทที่ผลิตนม ก่อนที่จะเกิดปัญหาอีกครั้ง         สำหรับคดีที่มีการพิจารณาดำเนินคดีในวันนี้ส่วนใหญ่เป็นการขอเรียกเงินคืนจากผู้ประกอบธุรกิจ เนื่องจากไม่สามารถปฏิบัติตามข้อตกลงตามสัญญาได้ เช่น การขอเงินคืนจากตำแทนจำหน่ายรถยนต์ เนื่องจากนำรถค้างสต๊อคมาจำหน่ายและอุปกรณ์ไม่ตรงกับที่แจ้งในใบจอง การขอเงินที่ชำระไปคืนจากสถานเสริมความงาม เนื่องจากพยายามโน้มน้าวใจและจงใจปิดข้อมูลเพื่อหวังให้ซื้อคอร์สความงาม การขอค่าแพ็คเกจนำเที่ยวคืน เนื่องจากบริษัทไม่สามารถให้บริการได้ตามสัญญา การยกเลิกสัญญาและขอเงินคืนจากบริษัทอสังหาริมทรัพย์ เนื่องจากวัสดุก่อสร้างที่อยู่อาศัยไม่มีคุณภาพและการก่อสร้างมีปัญหา และการขอให้บริษัทชำระค่าปรับแก่ผู้บริโภคจากการก่อสร้างล่าช้า